Zondo-kommissie kry nóg 3 maande om sy werk te doen | Netwerk24
Zondo-kommissie kry nóg 3 maande om sy werk te doen
Deur Isabel Venter 23 Februarie 2021 14:02
Die Zondo-kommissie van ondersoek na staatskaping is Dinsdag 'n bykomende drie maande gegun om sy werk af te handel.
Dit volg nadat adjunkhoofregter Raymond Zondo, kommissieleier, 'n dringende aansoek gebring het wat deur regter Nomonde Mngqibisa-Thusi in die hooggeregshof in Pretoria toegestaan is.
Sy aansoek is Dinsdag nie teengestaan nie.
In 'n beëdigde verklaring, wat by die aansoek aangeheg is, sê Zondo dit is van openbare belang dat die kommissie genoeg tyd gegun word om sy ondersoek af te handel.
Adjunkhoofregter Raymond Zondo Foto: Argief
Hy wys ook verder daarop dat hy sedert die hof verlede jaar 'n finale verlenging toegestaan het, reeds baie gedoen het om die ondersoek af te handel.
Volgens Zondo het die kommissie reeds begin om van die getuienis wat gelewer is op te som.
Daar is wel nog getuienisse wat aangehoor moet word in verband met, onder meer, Eskom, Transnet en die openbare uitsaaier, SAUK.
Die aansoek maak nie melding van die bittere hofstryd waarin die kommissie met oudpres. Jacob Zuma gewikkel is om hom sover te kry om te getuig nie.
Netwerk24 het Maandag berig oor 'n dringende aansoek wat die kommissie by die konstitusionele hof ingedien het.
Oudpres. Jacob Zuma Foto: Felix Dlanagamandla
Die kommissie vra dat Zuma twee jaar tronkstraf opgelê word as straf weens minagting van dié hof se vroeëre bevel dat hy voor die kommissie móét getuig.
Regter Wendy Hughes het in Februarie verlede jaar 'n finale bykomende 13 maande toegestaan aan die kommissie.
Dit sou tot gevolg gehad het dat die kommissie teen einde Maart vanjaar moes klaar wees met al sy ondersoeke.